CELEX: 62021TN0629
Language: sk
Date: 2021-09-29 00:00:00
Title: Vec T-629/21: Žaloba podaná 29. septembra 2021 – Ereğli Demir ve Çelik Fabrikaları a iní/Komisia

22.11.2021   
            
            
               SK
            
            
               Úradný vestník Európskej únie
            
            
               C 471/59
            
         
      Žaloba podaná 29. septembra 2021 – Ereğli Demir ve Çelik Fabrikaları a iní/Komisia
      (Vec T-629/21)
      (2021/C 471/84)
      Jazyk konania: angličtina
      
         Účastníci konania
      
      
         Žalobkyne: Ereğli Demir ve Çelik Fabrikaları TAŞ (Istanbul, Turecko), İskenderun Demir ve Çelik AŞ (Payas, Turecko), Erdemir Çelik Servis Merkezi Sanayi ve Ticaret AŞ (Gebze, Turecko) (v zastúpení: J. Cornelis a F. Graafsma, advokáti)
      
         Žalovaná: Európska komisia
      
         Návrhy
      
      Žalobkyne navrhujú, aby Všeobecný súd:
      
                  —
               
               
                  zrušil vykonávacie nariadenie Komisie (EÚ) 2021/1100 z 5. júla 2021, ktorým sa ukladá konečné antidumpingové clo a s konečnou platnosťou sa vyberá predbežné clo uložené na dovoz určitých plochých výrobkov zo železa, z nelegovanej ocele alebo ostatnej legovanej ocele valcovaných za tepla s pôvodom v Turecku (Ú. v. EÚ L 238, 2021, s. 32), a
               
            
                  —
               
               
                  uložil Komisii povinnosť nahradiť trovy konania.
               
            
         Dôvody a hlavné tvrdenia
      
      Na podporu svojej žaloby žalobkyne uvádzajú štyri žalobné dôvody.
      
                  1.
               
               
                  Prvý žalobný dôvod je založený na porušení článku 2 ods. 10 písm. j) nariadenia Európskeho parlamentu a Rady (EÚ) 2016/1036 (1) tým, že bol vykonaný menový prepočet, ktorý sa nevyžaduje. Žalobkyne okrem toho tvrdia, že úvodný veta článku 2 ods. 10 a článok 2 ods. 5 nariadenia (EÚ) 2016/1036 boli tiež porušené, pretože náklady neboli stanovené na základe účtovných záznamov žalobkýň.
               
            
                  2.
               
               
                  Druhý žalobný dôvod je založený na porušení článku 2 ods. 10 písm. j) nariadenia (EÚ) 2016/1036, ako aj článku 2.4 antidumpingovej dohody WTO a zásady riadnej správy vecí verejných tým, že bola zamietnutá úprava z hedžingu ziskov a strát.
               
            
                  3.
               
               
                  Tretí žalobný dôvod je založený na porušení článku 2 ods. 5 a 6 a článku 2 úvodnej vety odseku 10 nariadenia (EÚ) 2016/1036 dvojitým započítaním určitých predajných, všeobecných a administratívnych nákladov na predaj na domácom trhu spoločnosti Isdemir prostredníctvom spoločnosti Erdemir.
               
            
                  4.
               
               
                  Štvrtý žalobný dôvod je založený na porušení článku 2 ods. 6 nariadenia (EÚ) 2016/1036 a článku 2.2.2 antidumpingovej dohody WTO vylúčením kurzových ziskov a strát z predajných, všeobecných a administratívnych nákladov.
               
            
         (1)  Nariadenie Európskeho parlamentu a Rady (EÚ) 2016/1036 z 8. júna 2016 o ochrane pred dumpingovými dovozmi z krajín, ktoré nie sú členmi Európskej únie (Ú. v. EÚ L 176, 2016, s. 21).